Eist Konsumverhalen a Fro gestallt

Fast Fashion

E puer Leit sti Stonne virum Schaf fir sech Kleeder fir den Dag dono erauszesichen, anerer si frou iwwerhaapt eppes ze hu fir unzedoen. Deenen engen si Kleeder esou wichteg, dass hir ganz Perséinlechkeet dorauser besteet, déi aner wëllen einfach nëmmen am Wanter waarm ugedoe sinn a gesond bleiwen. Vill Leit wëlle schéi Kleeder fir selwer schéin ze sinn, aneren ass dat egal. An dësem Text soll eist Konsumverhale vu Kleeder a Fro gestallt ginn, iwwert mënschlecht Verhale géigeniwwer vu Kleeder geschwat ginn an iwwerluecht ginn, wéi et dozou komm ass, dass Kleeder dem Mënsch esou wichteg gi sinn.

Wat ass iwwerhaapt „Fast Fashion“? „Fast Fashion“ kënnt aus dem Engleschen an heescht esou vill wéi schnell Moud. Firwat schnell? Ma all déi nei Kleeder a Fashiontrends gi séier fabrizéiert a ginn am Uschloss fir niddereg Präisser verkaf. Well déi Kleeder schnell gemaach sinn, sech der Zeit an domadder den Trends upassen an net ze deier sinn, kafen sech vill Leit „Fast Fashion“- Kleeder. Sou sinn d’Leit ëmmer moudesch ugedoen. Awer am Laf vun der Zeit krut „Fast Fashion“ en immens schlechte Ruff, well dës Praxis alles aneres wei ökologesch an ëmweltfrëndlech ass.

Wéi hunn eis Kleeder sech mat der Zeit entwéckelt?[[1]](#footnote-1)

Mënschen di schonn zënter dausenden vu Jore Kleeder un. Awer firwat eigentlech? Virun der Erfannung vu Kleeder hate Mënschen nach hiren eegene Pelz, de si geschützt a waarm gehalen huet. Bei der Weiderentwécklung vum Mënsch huet e säi Fell lues a lues verluer. Fir sech awer weiderhi géint d'Wiederbedingungen ze schützen, hunn d´Mënschen ugefaangen sech selwer Kierperbedeckungen aus Déierenhaut, Felldeeler asw. ze maachen. Em déi 5.000 Joer méi spéit hunn d´Mënschen rausfonnt, wéi ee bitze kann, an hunn sech hir Kleeder un de Kierper ugepasst. Kleedung huet eng Persoun net nëmme geschützt, mee et konnt een engem säi Status unhand vun de Kleeder ugesinn. Bestëmmt Feller, Pelzer, Musteren, Faarwen asw. goufen nëmme vu Leit mat engem héije Status ugedoen, wéi zum Beispill vum Adel. Mat der Zeit goufe Kleeder ëmmer manner géint d´Wieder benotzt, mee ëmmer méi fir sech selwer duerzestellen. Am Mëttelalter huet sech, wéinst der Kierch, d´Bedeitung vun de Kleeder erëm bësse geännert. D´Aufgab vun de Kleeder war et elo, dem Mënsch säi Kierper esou weit wéi méiglech ze verdecken. Am Laf vum 16. Joerhonnert huet sech net nëmmen den Adel elegant a faarweg ugedoen, mee d´Bierger hunn och ugefaange méi Faarwen an hir Kleeder ze bréngen. Haut ass d´Kleedung net nëmme fir d´Schütze vum Wieder a fir sech selwer duerzestellen do, mee och fir d´Schütze virum Knascht a fir bei der Aarbecht sécher ze sinn, sech also net ze verletzen.

Wéi eng Wierkung hunn „Fast Fashion“- Kleeder op eis a wéi beaflossen se eis psychesch? Wat bedeit psychesch Obsoleszenz an dem Kontext?

Ob der Welt hautzudaags gëtt et ee vill ze grousse Konsum vu Kleeder. Wéi verleet eis déi „Fast Fashion“- Industrie dozou hir Kleeder iwwerhaapt ze kafen? Vue que dass hir Kollektioune schnell erauskommen, kafe mir eis ëmmer direkt dat Neist, obwuel mir eigentlech mat eppes Anerem eens ginn oder mir et eigentlech guer net brauchen. Déi Industrië spille mam Gefill, dass een ëmmer eppes Neies oder dat Allerneist brauch fir sech un déiianer Leit unzepassen a schéin ze sinn. Wann awer jiddereen ëmmer dat Neist keeft, bréngt dat mat sech, dass déi eenzel Mënschen hiren eegene Stil an hier eegen Identitéit verléieren. Dobäi kennt och nach, dass dat eng immens Zeit- a Geldverschwendung ass.

Duerch déi ‚Manipulatioun‘ vun der „Fast Fashion“-Industrie a vun Influencer, gi mir och dozou verleet, Kleeder, déi een eigentlech nach fir eng méi laang Zeit kéint benotzen, no kuerzer Zeit duerch aner Kleeder ze ersetzen, déi dann erëm no kuerzer Zeit ersat ginn. Dat nennt ee psychesch Obsoleszenz[[2]](#footnote-2). Dass, wéi hei beschriwwe, wann ee Produkt, wat nach perfekt funktionéiert, duerch eppes Neies ersat gëtt, wat grad am Trend ass. Mir mengen dann, mir missten dat onbedéngt hunn.

An esou wäert dat och ëmmer weider goen, wann ee bis vun „Fast Fashion“- Kleeder ofhängeg ass.

Wéi ass d´Qualitéit vun den „Fast Fashion“-Kleeder?

„Fast Fashion“-Kleeder hunn eng zimmlech schlecht Qualitéit. Et muss een et sech esou virstellen: Wann een eng Prüfung schreift, ënner Drock ass an ëmmer méi schnell schreift, da gëtt d´Schrëft och ëmmer méi ellen an et mécht ee méi Feeler. Sou ass et och bei „Fast Fashion“. Wat ee méi séier Kleeder fabrizéiert, wat d‘ Qualitéit och ëmmer méi schlecht gëtt. Fir d’Fabrizéiere vun „Fast Fashion“-Kleeder gëtt probéiert sou mann wéi méiglech Geld auszeginn, sou sinn also d’Materialien, aus deenen déi Kleeder gemaach ginn, bëlleg a gi séier futti. Eist Konsumverhale gëtt vum Fakt, dass déi Kleeder sou schnell futti ginn, kontrolléiert. Doduerch, dat d’Kleeder schnell futti ginn, kafe mir eis ëmmer erëm neier, a well „Fast Fashion“- Kleeder ëmmer am Trend sinn, sinn et ëmmer déi Kleeder, déi kaf ginn.

Wéi eng Problemer bréngt „Fast Fashion“ mat sech?[[3]](#footnote-3)

„Fast Fashion“ bréngt vill Problemer mat sech. „Fast Fashion“ Kleeder gi gréisstendeels a Länner hiergestallt, wou d’Aarbechtsbedéngungen zimmlech schlecht sinn (wéi am Bangladesch), wat dozou feiert, datt d’Aarbechter fir hir Aarbecht net dat Geld kréie, wat se verdéngt hunn. D’Aarbechter mussen och oft +- 60 Stonnen an der Woch schaffen an hu keng Krankeversécherung oder Pensioun ze gutt.

Ee grousse Problem vun „Fast Fashion“ ass och, dass se schlecht fir eis Ëmwelt ass. Bei der Hierstellung vun deene Kleeder gëtt vill Waasser an Energie verbraucht. Dat féiert z.B. dozou, dass an de Produktiounslänner ee grousse Waassermangel herrscht. Fir eleng schonn 1 T-Shirt hierzestellen, brauch een 2.700 Liter Waasser. Vill Chemikalien aus den Textilfabricke lafen ongefiltert an d‘Flëss, sou dass d‘Waasser staark verschmotzt gëtt.

Eis Kleeder ginn ëmmer méi zu Plastik. Se ginn aus Nylon, Polyester oder och Lycra hiergestallt, wat alles deelweis aus Pëtrol, Äerdgas a Kuel besteet.  „Fast Fashion“-Kleeder setze ganz vill Mikroplastik frei. Dee Mikroplastik gelaangt mat der Zeit an eise Buedem, eist Grondwaasser an och an eis Ozeaner. „Fast Fashion“ ass souguer méi schiedlech fir eis Ëmwelt, wéi mam Fliger ze fléien.

Wéi eng aner Méiglechkeete ginn et amplaz vun „Fast Fashion“- Kleeder?

Et gi vill Méiglechkeeten „Fast Fashion“- Kleeder ze vermeiden.

Et kéint een zum Beispill kucken, dass d’Kleeder „Fair Trade“ sinn, a soumat net aner Leit ënner ongerechte Bedingungen dofir geschafft hunn.

Amplaz sech direkt Neies ze kafe, wa mol eng Kéier ee Lach an der Box oder am Pullover ass, kéint een sech selwer mol dohinner setzen a probéieren et ze flécken.  Et kann ee Kleeder mat Frënn a Geschwëster tauschen oder sech nei flott Kombinatiounen iwwerleeën.

Wann d’Kleeder wierklech futti sinn, sollt een d’Kleeder net ob iergendeng Deponie bréngen, mee se recycelen.

Et sollt een och selwer ob säi Konsum oppassen a selwer mierke, wéini een ze vill kaf huet.

Zum Schluss kéint een och, amplaz esou grouss Marke wie H&M, Shein, asw. ze ënnerstëtze, bei deenen d’Kleeder ob d’Käschte vu Mënscheliewen hiergestallt ginn, kleng Marken ënnerstëtzen, déi hir eegen Aarbecht an hir Produkter stiechen.

Éiert een sech also direkt dräi Tute voll mat Kleeder kafe geet, soll ee selwer mol kucke, wéi schiedlech dat ganzt eigentlech ass. Et ass ëmmer gutt eng Kéier un de Computer ze goen an den Hannergrond vu Kleedermarken ze recherchéieren, an sech dann nach eng Kéier ze froen, ob een dat wierklech néideg huet, sech eppes Guddes ze doen an dobäi anere Leit, awer och eiser Welt ze schueden.

1. Vgl. [Die Geschichte der Mode: Kleidung früher und heute - Glad Rags](https://www.gladrags.de/magazin/die-geschichte-der-mode-kleidung-frueher-und-heute) [↑](#footnote-ref-1)
2. Vgl. <https://www.bundestag.de/resource/blob/422156/d95dc2865805a1daf223b3ca3289c8ef/Fragen-und-Antworten-zu-Obsoleszenz-data.pdf>   [↑](#footnote-ref-2)
3. Vgl. [https://www.staatjebeeldig.nl/de/de-nadelen-van-fast-fashion/blog-de/#:~:text=Fast%20Fashion%20ist%20oft%20von%20schlechter%20Qualität&text=Um%20die%20Kosten%20möglichst%20gering,schnell%20weggeworfen%20oder%20ersetzt%20werden](https://www.staatjebeeldig.nl/de/de-nadelen-van-fast-fashion/blog-de/%22%20%5Cl%20%22%3A~%3Atext%3DFast%20Fashion%20ist%20oft%20von%20schlechter%20Qualit%C3%A4t%26text%3DUm%20die%20Kosten%20m%C3%B6glichst%20gering%2Cschnell%20weggeworfen%20oder%20ersetzt%20werden) an <https://exit-fast-fashion.de>   [↑](#footnote-ref-3)